Äsja kirjutasin, et Taivanis on näha esimesi märke ekspordilanguse pidurdusest ning nüüd võib Sigapuri meediale tuginedes öelda, et täpselt sama on toimumas ka Singapuris. Veebruaris oli Singapuri ekspordi langus 23.7%, kuid see on oodatust parem.    Seda sissekannet pani mind kirjutama aga hoopis teine põhjus. Eile keskpäeval oli BBC uudistes natuke pikem lõik Singapuri ekspordi kukkumisest ning  reporter ütles väga õigesti, et Singapur on maailmakaubanduse tuiksoon, kus on parim koht trendide tunnetamiseks. Väga kummaliseks muutis uudislõigu aga negatiivne toon, mille järgi on Singapuri ekspordil ees väga rasked ajad (viimane lause). Tellimused vähenevad ning laevad seisavad. Kogu loos on tõetera olemas, kuid just samal päeval - eile - oli Singapuri meedias uudis, et esimesed valguskiired on pimeduses juba olemas. Tõsi, kõik on äraootaval seisukohal. Nagu Taivaniski.    Singapuri  ekspordinumbrite järgi oli veebruaris langus 23.7%, kuid see on väiksem kui analüütikute ennustatav 27.8%. Samuti on see hulka väiksem jaanuari kuu omast, 34.9%. Nende numbritega aga positiivsus ka piirdub, sest üldiselt ollakse valmis negatiivsemateks arenguteks kui seda oli veebruar.    Minu eesmärk ei ole kritiseerida BBC uudislõiku, vaid lihtsalt küsida, et miks paralleelselt ametlike tulemustega tuli välja üsna kallutatud uudislõik. Asjad pole head, kuageltki mitte, kuid kuna lõik oli Singapuri  kaubandusest, siis oleks võinud märkida, et teatud positiivsed märgid on juba vaikselt hakanud tekkima. Poleks ma lugenud Singapuri meediat, oleksingi arvanud, et kõik on must ja läheb mustemaks - nii aga BBC uudislõigus just oligi.    Standard Chartered panga majandusanalüütik Liu Tiancheng ütles, et nad siiski ei vaata hetkel kõige postiivsemalt Kagu-Aasia arenguid, eriti Singapuri. Veebruaris vähenesid konteinerveod 19.8% ning see ei anna lähituleviku jaoks kõige postiivsemaid väljavaateid. Selles osas  on Liu Tiancheng ja BBC samad. Ja kuigi see on tõsi, on see vaid pool tõest.    Majandusanalüütik Song Shengwen ütleb, et ühe kuu pealt ei saa veel teha suuri järeldusi, sest enamus firmasid pole hakanud inimesi tagasi tööle võtma ning see näitab ebakindlust.    Singapuri eksport näitab parimaid numbreid Hiina suunal, kus mahud kasvavad, kuid arenenud turgudega nagu USA, EL ja Jaapan mahud vähenevad jätkuvalt. Singapuris, nagu Lõuna-Koreaski (eelnevalt korra viidanud), oodatakse Pekingi  otsustavat käitumist majanduse ergutamiseks. Reaalseid numbreid loodetakse üsna pea näha ning kui hiljutised märgid Hiina majanduse kergest elavdumisest järgmistel kuudel ka tõele vastavad, siis on vähemalt ühes maailma nurgas ratas mingil moel käima saadud.    Tuiksoonel on midagi öelda.